CELEX: 32021D1345
Language: da
Date: 2021-06-28 00:00:00
Title: Rådets afgørelse (EU) 2021/1345 af 28. juni 2021 om bemyndigelse til at indlede forhandlinger med Argentina, Australien, Canada, Costa Rica, Indien, Israel, Japan, New Zealand, Sydkorea, Tunesien og De Forenede Stater med henblik på indgåelse af aftaler om handel med økologiske produkter

31.8.2021   
               
               
                  DA
               
               
                  Den Europæiske Unions Tidende
               
               
                  L 306/2
               
            
         RÅDETS AFGØRELSE (EU) 2021/1345
         af 28. juni 2021
         om bemyndigelse til at indlede forhandlinger med Argentina, Australien, Canada, Costa Rica, Indien, Israel, Japan, New Zealand, Sydkorea, Tunesien og De Forenede Stater med henblik på indgåelse af aftaler om handel med økologiske produkter
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 3 og 4,
         under henvisning til henstilling fra Europa-Kommissionen, og
         ud fra følgende betragtninger:
         
                     (1)
                  
                  
                     I henhold til Europa-Parlamentets og Rådets forordning (EU) 2018/848 (1) kan der gives adgang til EU-markedet for økologiske produkter fra tredjelande, der er blevet anerkendt i henhold til en handelsaftale som havende et produktionssystem, der opfylder de samme mål og principper som Unionens, i og med at disse tredjelande anvender regler, der sikrer samme grad af sikkerhed for overensstemmelse som Unionens regler.
                  
               
                     (2)
                  
                  
                     I henhold til forordning (EU) 2018/848 udløber den anerkendelse af tredjelande med hensyn til ækvivalens, der er indrømmet i henhold til Rådets forordning (EF) nr. 834/2007 (2), den 31. december 2026. Der bør derfor indledes forhandlinger med henblik på at indgå aftaler om handel med økologiske produkter med visse af de pågældende tredjelande.
                  
               
                     (3)
                  
                  
                     I henhold til forordning (EF) nr. 834/2007 opstillede Kommission en liste over anerkendte tredjelande i bilag III til Kommissionens forordning (EF) nr. 1235/2008 (3).
                  
               
                     (4)
                  
                  
                     Handelen med økologiske produkter mellem Unionen og Schweiz er omfattet af aftalen mellem Det Europæiske Fællesskab og Det Schweiziske Forbund om handel med landbrugsprodukter (4) (»aftalen med Schweiz«). Schweiz er af hensyn til overskueligheden blevet opført i bilag III til forordning (EF) nr. 1235/2008. I aftalen med Schweiz fastsættes en mekanisme for ajourføring af aftalen i tilfælde af, at en af parterne foretager ændringer af deres love og administrative bestemmelser. Det er derfor ikke nødvendigt at indlede forhandlinger med Schweiz.
                  
               
                     (5)
                  
                  
                     Chile er anerkendt som et ækvivalent tredjeland ved den aftale, der er indgået mellem Den Europæiske Union og Republikken Chile om handel med økologiske produkter (5) (»aftalen med Chile«). Chile er af hensyn til overskueligheden blevet opført i bilag III til forordning (EF) nr. 1235/2008. I henhold til aftalen med Chile er det muligt at tilpasse anerkendelsen i tilfælde af, at en af parterne foretager ændringer af deres love og administrative bestemmelser. Det er derfor ikke nødvendigt at indlede forhandlinger med Chile.
                  
               
                     (6)
                  
                  
                     Ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side (6) fastsættes den gensidige anerkendelse af ækvivalens af gældende love og forskrifter om økologiske produkter og anerkendelsen af kontrolordninger mellem begge parter i aftalen. I henhold til bilag 14 til nævnte aftale om økologiske produkter skal hver part i betragtning af, at forordning (EU) 2018/848 finder anvendelse fra den 1. januar 2022, tage ækvivalensanerkendelsen op til fornyet vurdering senest den 31. december 2023. Det er derfor ikke nødvendigt at indlede forhandlinger med Det Forenede Kongerige.
                  
               
                     (7)
                  
                  
                     Der bør derfor indledes forhandlinger med Argentina, Australien, Canada, Costa Rica, Indien, Israel, Japan, New Zealand, Sydkorea, Tunesien og De Forenede Stater med henblik på indgåelse af aftaler om handel med økologiske produkter.
                  
               
                     (8)
                  
                  
                     For at give Unionen mulighed for at opretholde gensidige forbindelser med tredjelande vedrørende handel med økologiske produkter bør der fastsættes forhandlingsdirektiver, der tager sigte på aftaler, der giver Unionen og de pågældende tredjelande mulighed for at anerkende ækvivalensen af deres standarder for økologisk produktion og kontrolordninger —
                  
               VEDTAGET DENNE AFGØRELSE:
         
            Artikel 1
            
               1.   Kommissionen bemyndiges herved til at indlede forhandlinger med Argentina, Australien, Canada, Costa Rica, Indien, Israel, Japan, New Zealand, Sydkorea, Tunesien og De Forenede Stater med henblik på indgåelse af aftaler om handel med økologiske produkter.
            
            
               2.   Forhandlingerne føres på grundlag af Rådets forhandlingsdirektiver, der er fastsat i addendummet til denne afgørelse.
            
         
         
            Artikel 2
            Forhandlingerne føres i samråd med Specialkomitéen for Landbrug.
         
         
            Artikel 3
            Denne afgørelse er rettet til Kommissionen.
         
         
            Udfærdiget i Luxembourg, den 28. juni 2021.
            
               
                  På Rådets vegne
               
               M. do C. ANTUNES
               
                  Formand
               
            
         
         
            (1)  Europa-Parlamentets og Rådets forordning (EU) 2018/848 af 30. maj 2018 om økologisk produktion og mærkning af økologiske produkter og om ophævelse af Rådets forordning (EF) nr. 834/2007 (EUT L 150 af 14.6.2018, s. 1).
         
            (2)  Rådets forordning (EF) nr. 834/2007 af 28. juni 2007 om økologisk produktion og mærkning af økologiske produkter og om ophævelse af forordning (EØF) nr. 2092/91 (EUT L 189 af 20.7.2007, s. 1).
         
            (3)  Kommissionens forordning (EF) nr. 1235/2008 af 8. december 2008 om gennemførelsesbestemmelser til Rådets forordning (EF) nr. 834/2007 for så vidt angår ordninger for import af økologiske produkter fra tredjelande (EUT L 334 af 12.12.2008, s. 25).
         
            (4)  EFT L 114 af 30.4.2002, s. 132.
         
            (5)  EUT L 331 af 14.12.2017, s. 4.
         
            (6)  EUT L 149 af 30.4.2021, s. 10.